Statoil frykter nye angrep i Algerie
Ni nordmenn og tre lokalt ansatte er fortsatt inne på området som holdes av gisseltakere på et gassanlegg i Algerie. Det opplyser konserndirektør Lars Christian Bacher i Statoil ved 21-tiden onsdag kveld. - Av de 17 Statoil-ansatte, har vi tidligere sagt at fire er i trygghet - det antallet har nå økt til fem. Det er én bosatt i Canada og fire nordmenn, sier Bacher. Bacher opplyser at fem av de 17 ansatte er i «relativ» trygghet i en militærcamp utenfor selve anlegget. - Hvordan de har kommet dit, ønsker jeg ikke å komme inn på. Og hvordan situasjonen er for de øvrige, ønsker jeg heller ikke komme inn på, sier han. Bacher sier til NTB at de som nå befinner seg på militærcampen ikke vil bli flyttet vekk fra militærcampen,fordi en evakuering kan føre til at de blir utsatt for nye angrep.Statoil-ledelsen ble varslet om angrepet på In Amenas-feltet i Algerie klokken 05.50 lokal tid. - Inntrengerne tok kontroll over leiren etter ganske kort tid, sa Bacher på en pressekonferanse klokken 17.00. Han legger til at to av deres ansatte har blitt skadet. - Vi har fått informasjon om at to av våre ansatte har kommet til fysisk skade. Ikke alvorlig, men situasjonen er uavklart. Bacher beskriver situasjonen som «den mest alvorlige vi har hatt i Statoil» Han vil ikke kommentere om Statoil har snakket med dem som er tatt til fange, av hensyn til sikkerheten. Han ønsker heller ikke kommentere om de forhandler med gisseltakerne.Angrepet skal ha begynt 05.50-tiden på morgenen, da terrorister skal ha forsøkt å angripe en buss med blant annet Statoil-ansatte. Der skal minst én person ha blitt drept, to ukjente, to politimenn og to sikkerhetsvakter skal ha blitt såret.Bussen og personene klarte å komme seg til Amenas, hvor de ble tatt hånd om av lokale myndigheter. Kort tid etter ble flere personer tatt som gisler inne på Statoils gassanlegg sør i landet og nyhetsbyrået AFP meldte onsdag formiddag at det skal være nordmenn blant gislene. Flere grupper har tatt på seg ansvaret, og tungt bevæpnede menn skal ha truet med å sprenge anlegget i luften onsdag ettermiddag.Det britiske sikkerhetsselskapet Sterling Group forhandlet onsdag ettermiddag med gisseltakerne for å befri oljearbeiderne. - Vi samarbeider tett med myndighetene og militæret i Algerie, og forhandlingene har pågått en stund, sa direktør Mike Lord til VG Nett. En ire er blant dem som blir holdt som gissel, bekrefter den irske utenriksministeren. - Regjeringen er innstilt på å bruke alle tilgjengelige midler for å sikre løslatelsen så fort som mulig til våre medborgere, sier Eamon Gilmore i en uttalelse ifølge Reuters.En mann som hevder å være talsmann for gruppen sier til BBC Arabic at al-Quaida står bak angrepet. Han påstår at de har latt alle algeriske arbeidere forlate anlegget, og at de bare holder utenlandske statsborgere som gisler. Videre sier han at en liste med krav er blitt sendt til algeriske myndigheter, og at gislene vil bli drept dersom styrker forsøker å angripe dem. - Det er enkelt for algeriske styrker å storme gassanlegget, men utfallet av en slik operasjon vil bli katastrofal, advarer han. Ifølge AP har algeriske styrker omringet området. En anonym kilde sier til nyhetsbyrået at det pågår forhandlinger om løslatelser. Tidligere onsdag meldte AP at en gruppe som kaller seg Katibat Moulathamine, eller Den maskerte brigade, hadde tatt på seg ansvaret for angrepet.Afrika-ekspert Morten Bøås sa til VG Nett tidligere i dag at han mente det var tilfeldig at det var akkurat nordmenn som ble tatt som gisler. - Dette er en typisk aksjon der man går raskt inn, raskt ut og tar med seg så mye verdisaker, utstyr og gisler som man klarer på veien. Da er det vestlige personer som er interessante. At nordmenn ble tatt tror jeg er helt tilfeldig.En norsk mann skal ha ringt hjem og snakket med kona etter at han ble tatt som gissel, skrev bt.no tidligere i dag. - Han fortalte at han var tatt, ikke noe mer. Det var noen som sto og dikterte hva han skulle si, på engelsk. Politiet skulle ringe nummeret jeg fikk av ham. Samtalen ble avsluttet etter bare noen sekunder, sier hun.
Statoil ønsker foreløpig ikke å evakuere de ansatte som kom seg i sikkerhet etter terrorangrepet i Algerie av frykt for nye angrep.